b'\n_START_ARTICLE_\nVinko Turk\n_START_SECTION_\n\xc5\xbdivljenje in delo\n_START_PARAGRAPH_\nTurk je osnovno \xc5\xa1olo obiskoval v doma\xc4\x8dem kraju (1927-1935) ter pri F. Kralju v Ljubljani kiparski in rezbarski oddelek Tehni\xc5\xa1ke sredne \xc5\xa1ole (1935\xe2\x80\x931938), nato slikal doma. Leta 1942 je sodeloval z 11-imi deli na 10. razstavi Slovenskega lika v Ljubljani. Dne 2. julija 1942 se je priklju\xc4\x8dil partizanom v Dolomitskem odredu in tu ilustriral edino \xc5\xa1tevilko Dolomitske zvezde (1943), pri\xc5\xa1el aprila 1943 v skupino likovnikov (vodja D. Klemen\xc4\x8di\xc4\x8d\xe2\x80\x93Maj) \xc5\xa0ercerjeve brigade in tu ilustriral njeni glasili Udarnik 1943, \xc5\xa1t. 12 in Mladi borec 1943, \xc5\xa1t. 5 ter centralno izdajo lista Kme\xc4\x8dki glas 1943, \xc5\xa1t. 4. Julija istega leta je bil risar pri Belokranjski tehniki, marca in aprila 1944 se je udele\xc5\xbeil gledali\xc5\xa1kega te\xc4\x8daja v \xc4\x8crnomlju ter nastopal do avgusta istega leta v raznih igrah. Po odhodu iz \xc4\x8crnomlja je bil risar na bazi 13\xe2\x80\x9323 IOOF pod zaselkom Spodnja Bilpa nad Kolpo. Od septembra 1944 do januarja 1945 je tu izdelal osnutke za \xc4\x8ditanko Slovenska za\xc4\x8detnica, ki jo je nameraval izdati odsek za prosveto predsedstva Slovenskega narodnoosvobodilnega sveta (SNOS). \xc4\x8clan grafi\xc4\x8dnega ateljeja centralne tehnike KPS v \xc4\x8crmo\xc5\xa1njicah je bil od januarja do 9. maja 1945, ko je pri\xc5\xa1el s partizansko vojsko iz Ajdov\xc5\xa1\xc4\x8dine v Ljubljano. Poslej je nekaj \xc4\x8dasa delal v propagandni komisiji celjskega okro\xc5\xbeja in pel v komornem zboru Radia Ljubljane, vmes pa pripravljal svojo prvo samostojno razstavo na Vrhniki oktobra 1945. Od jeseni 1945 do dne, ko si je vzel \xc5\xbeivljenje, je \xc5\xa1tudiral na Akademiji za upodabljajo\xc4\x8do umetnost v Ljubljani.'